Rif var líkast Sahara eyðimörkinni í gær . „ Við ráðum lítið við náttúruöflin . Jú , fólk hefur verið að tala um tjón af völdum sandfoksins og ekki rengi ég það . Við höfum verið að kanna hvernig hægt er að bregðast við þessu , en þetta er ekki auðvelt viðureignar þar sem melgresið heftir ekki lengur sandinn , “ segir Kristinn Jónasson bæjarstjóri í Snæfellsbæ . Gríðarlegt sandfok var á Rifi og inn á Hellissand í gær í suðaustan hvassviðrinu sem þá geysaði , um 30 metrar á sekúndu þegar mest var . Íbúar á þessu svæði hafa fengið að kenna á sandfoki síðan á liðnu hausti eftir að sléttuð var út lóð fyrir fyrirhugaða vatnspökkunarverksmiðju við hafnarsvæðið á Rifi . Við þetta rask var hreinsað upp melgresisbelti sem tók marga áratugi að græða upp . Ekkert varð af byrjunarframkvæmdum á lóðinni á liðnu hausti og eftir stendur 15.000 fermetra sandsár sem blæs upp þegar vindur nær sér á strik eins og í gær . Kristinn Jónasson bæjarstjóri segir að verið sé að vinna í því hvernig hefta megi sandfokið . Ekki sé ljóst hvernig brugðist verði við , en meðal annars hafi verið rætt um að keyra grjóti í fjöruboðið til að freista þess að minnka uppblásturinn . Að sögn Kristins hefur komið í ljós við athugun að um tvennskonar sand er að ræða , bæði hvítan og svartan . Íbúi á Rifi segir að mökkurinn hafi verið þannig í gær að svo virtist sem sandurinn og moldin kæmu úr öllum áttum . Ægir Ingvarsson bílaviðgerðarmaður á Rifi segir að bílar við húsið séu illa farnir eftir sandfokið og föls þeirra full af sandi . „ Ef ég lít hérna út um gluggann sé ég flaggstöng sem er orðin svo sandblásin að eftir henni er 3 - 4 sentimetra kolsvört rák þar sem sandinn hefur barið í tréð . Hann smýgur inn um allar rifur . Hér hefur fólk orðið fyrir talsverðu tjóni , sem virðist útilokað að fá bætt , “ segir Ægir .